b'\n_START_ARTICLE_\nShirley Knight\n_START_PARAGRAPH_\nShirley Knight (my\xc3\xb6s nimell\xc3\xa4 Shirley Knight Hopkins, s. 5. hein\xc3\xa4kuuta 1936 Goessel, Kansas) on yhdysvaltalainen teatteri-, televisio- ja elokuvan\xc3\xa4yttelij\xc3\xa4. H\xc3\xa4n teki 1960-luvulla muutamia elokuvarooleja, kuten naisp\xc3\xa4\xc3\xa4osan Francis Ford Coppolan elokuvassa Sadeihmisi\xc3\xa4 (1969) ja keskittyi sitten teatteriuraansa New Yorkin Broadwayll\xc3\xa4. Sen lis\xc3\xa4ksi h\xc3\xa4n on tehnyt noin 150 roolia televisioelokuvissa ja -sarjoissa._NEWLINE_Knight on urallaan huomioitu kahdella Oscar-palkintoehdokkuudella, teatterialan Tony-palkinnolla (1976, Kennedy\xe2\x80\x99s Children) sek\xc3\xa4 kahdeksalla Emmy-palkintoehdokkuudella, joista h\xc3\xa4n on voittanut kolme. Viimeksi h\xc3\xa4n oli Emmy-palkintoehdokkaana roolistaan T\xc3\xa4ydelliset naiset -sarjan viidess\xc3\xa4 jaksossa 2005\xe2\x80\x932007.\n_START_SECTION_\nNuoruus ja uran alku\n_START_PARAGRAPH_\nShirley Knight varttui pieness\xc3\xa4 Mitchellin kaupungissa Kansasissa. Lapsena h\xc3\xa4n oli sisaruksineen avustajana Joshua Loganin Rakkauden huviretkess\xc3\xa4, jota kuvattiin heid\xc3\xa4n kotiseudullaan. Knight otti laulutunteja ja haaveili oopperalaulajan urasta, mutta opiskelikin kirjallisuutta Phillips Universityss\xc3\xa4 Oklahomassa ja Wichita State Universityss\xc3\xa4 Kansasissa sek\xc3\xa4 n\xc3\xa4yttelij\xc3\xa4nty\xc3\xb6t\xc3\xa4 muun muassa Lee Strasbergin ja Erwin Piscatorin johdolla. H\xc3\xa4n on The Actors Studion pitk\xc3\xa4aikainen j\xc3\xa4sen._NEWLINE_Shirley Knightin ensimm\xc3\xa4inen Broadway-rooli oli Strasbergin ohjaama Kolme sisarta. Muita merkitt\xc3\xa4vi\xc3\xa4 teatterit\xc3\xb6it\xc3\xa4 ovat olleet Landscape of the Body, Tennessee Williamsin Knightille kirjoittama A Lovely Sunday for Creve Coeur, Tony-palkinnon tuonut Kennedy\xe2\x80\x99s Children sek\xc3\xa4 monet h\xc3\xa4nen entisen aviomiehens\xc3\xa4 John R. Hopkinsin kirjoittamat n\xc3\xa4ytelm\xc3\xa4t, kuten Losing Time, Economic Necessity ja Absent Forever.'